CELEX: 62018CN0581
Language: el
Date: 2018-09-19 00:00:00
Title: Υπόθεση C-581/18: Αίτηση προδικαστικής αποφάσεως την οποία υπέβαλε το Oberlandesgericht Frankfurt am Main (Γερμανία) στις 19 Σεπτεμβρίου 2018 — RB κατά TÜV Rheinland LGA Products GmbH κ.λπ.

26.11.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 427/18
            
         
      Αίτηση προδικαστικής αποφάσεως την οποία υπέβαλε το Oberlandesgericht Frankfurt am Main (Γερμανία) στις 19 Σεπτεμβρίου 2018 — RB κατά TÜV Rheinland LGA Products GmbH κ.λπ.
      (Υπόθεση C-581/18)
      (2018/C 427/26)
      Γλώσσα διαδικασίας: η γερμανική
      
         Αιτούν δικαστήριο
      
      Oberlandesgericht Frankfurt am Main
      
         Διάδικοι στην υπόθεση της κύριας δίκης
      
      
         Ενάγουσα και εκκαλούσα: RB
      
         Εναγόμενες και εφεσίβλητες: TÜV Rheinland LGA Products GmbH, Allianz IARD S.A.
      
         Προδικαστικά ερωτήματα
      
      
                  1)
               
               
                  Αποτελούν αποδέκτες της απαγορεύσεως των διακρίσεων του άρθρου 18, παράγραφος 1, ΣΛΕΕ όχι μόνον τα κράτη μέλη και τα όργανα της Ένωσης αλλά και ιδιώτες (άμεση τριτενέργεια του άρθρου 18, παράγραφος 1, ΣΛΕΕ);
               
            
                  2)
               
               
                  Εάν η απάντηση στο πρώτο ερώτημα είναι αρνητική και το άρθρο 18, παράγραφος 1, ΣΛΕΕ δεν εφαρμόζεται στις σχέσεις μεταξύ ιδιωτών: Έχει το άρθρο 18, παράγραφος 1, ΣΛΕΕ την έννοια ότι η διάταξη αυτή αποκλείει τον περιορισμό της προστασίας της ασφαλιστικής καλύψεως στις περιπτώσεις ζημιών, οι οποίες επέρχονται στη μητροπολιτική Γαλλία και στα γαλλικά υπερπόντια εδάφη, για τον λόγο ότι η αρμόδια γαλλική αρχή, το Bureau central de tarification (Κεντρική Υπηρεσία Τιμολόγησης) δεν προέβαλε αντιρρήσεις κατά της σχετικής ρήτρας, μολονότι η ρήτρα αυτή παραβιάζει το άρθρο 18, παράγραφος 1, ΣΛΕΕ διότι εμπεριέχει έμμεση διάκριση λόγω ιθαγενείας;
               
            
                  3)
               
               
                  Εάν η απάντηση στο πρώτο ερώτημα είναι καταφατική: Υπό ποιες προϋποθέσεις μπορεί σε περιπτώσεις τριτενέργειας να δικαιολογείται έμμεση διάκριση; Ειδικότερα: Μπορεί εδαφικός περιορισμός της ασφαλιστικής προστασίας στις περιπτώσεις ζημιών, οι οποίες επέρχονται εντός συγκεκριμένου κράτους μέλους της ΕΕ, να δικαιολογείται με το επιχείρημα του περιορισμού της υποχρεώσεως εγγυήσεως που υπέχει η ασφαλιστική επιχείρηση και του ύψους των ασφαλίστρων, όταν συγχρόνως οι σχετικές ασφαλιστικές συμβάσεις προβλέπουν ότι σε περίπτωση συρροής ζημιών η κάλυψη ανά ζημιογόνο γεγονός και η κάλυψη ανά ασφαλιστικό έτος περιορίζονται ως προς το ύψος του ποσού;
               
            
                  4)
               
               
                  Εάν η απάντηση στο πρώτο ερώτημα είναι καταφατική: Έχει το άρθρο 18, παράγραφος 1, ΣΛΕΕ την έννοια ότι αποκλείει την προβολή εκ μέρους του ασφαλιστή, ο οποίος κατά παράβαση του άρθρου 18, παράγραφος 1, ΣΛΕΕ έχει καλύψει μόνον περιπτώσεις ζημιών, οι οποίες επέρχονται στην μητροπολιτική Γαλλία και στα γαλλικά υπερπόντια εδάφη, της ενστάσεως ότι η πληρωμή δεν είναι δυνατή, επειδή έχει πλέον ήδη εξαντληθεί το ανώτατο ποσό καλύψεως, σε περίπτωση που η ζημία επήλθε εκτός των εδαφών αυτών;